18 Octombrie 2019

Comunicat de presă

131 de locuri de muncă oferite la Bursa Locurilor de Muncă pentru Absolvenţi organizată de AJOFM Caraș-Severin

Agenţia Judeţeană pentru Ocuparea Forţei de Muncă Caraş-Severin a organizat azi, 18 octombrie 2019, Bursa locurilor de muncă pentru absolvenţi. Întâlnirea dintre angajatori şi persoanele aflate în căutarea unui loc de muncă a avut loc la Reşiţa, la Universitatea Eftimie Murgu - sala Campus Café.

Şi la această ediţie locurile de muncă au fost variate, acoperind domenii diferite de activitate, fiind disponibile locuri de muncă nu doar pentru absolvenţi, ci şi pentru alte categorii de persoane.

Cele mai multe locuri de muncă au fost de lăcătuş mecanic, electrician, sudor, asistent relaţii publice, frezor universal, strungar universal, bobinator, lucrător comercial, maşinist pod rulant, ospătar, tranşator carne, agent asigurări, mecanic auto, strungar CNC, dar au fost disponibile şi locuri de muncă pentru persoanele fără studii (muncitor necalificat, manipulant marfă şi încărcător-descărcător) şi pentru persoanele cu studii superioare (inginer electromecanic, inginer automatist, inginer mecanic, proiectant inginer , economist şi asistent manager).

Un număr de 29 de agenţi economici au fost prezenți la eveniment, aceștia oferind persoanelor aflate în căutarea unui loc de muncă un număr de 131 locuri de muncă. La bursă au participat 202 persoane, din care 47 au fost absolvenţi, 18 absolvenţi fiind selectaţi în vederea încadrării, urmând a participa în perioada următoare la interviuri şi probe de lucru la sediile firmelor.

Atât agenţii economici, cât şi persoanele participante la eveniment au fost informați cu privire la serviciile oferite şi la facilităţile de care pot beneficia șomerii şi angajatorii dacă apelează la serviciile Agenţiei.

La bursă au participat şi elevi ai Colegiului Naţional Traian Lalescu din Reşiţa, care au avut ocazia de a experimenta participarea la o bursă a locurilor de muncă.

Locurile de muncă rămase vacante în urma Bursei vor putea fi consultate la sediul Agenţiei Judeţene pentru Ocuparea Forţei de Muncă din Reşiţa, str. Traian Lalescu nr 17, unde vor fi emise repartiţii persoanelor ce întrunesc condiţiile impuse de angajatori.

Agenția Județeană pentru Ocuparea Forței de Muncă Caraş-Severin